Document ID: 32011R0508
Publication Date: 2011-05-24

Content:
REGOLAMENT TAL-KUMMISSJONI (UE) Nru 508/2011
tal-24 ta’ Mejju 2011
li jemenda l-Annessi II u III tar-Regolament (KE) Nru 396/2005 tal-Parlament Ewropew u tal-Kunsill fir-rigward tal-livelli massimi ta’ residwu għall-abamektina, l-aċetamiprid, iċ-ċiprodinil, id-difenokonażol, id-dimetomorf, il-fenessammid, il-prokwinażid, il-protijokonażol, il-piraklostrobina, l-ispirotetramat, it-tijakloprid, it-tijametossam u t-triflossistrobina f’ċerti prodotti jew fuqhom
(Test b’relevanza għaż-ŻEE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament (KE) Nru 396/2005 tal-Parlament Ewropew u tal-Kunsill tat-23 ta' Frar 2005 dwar il-livelli massimi ta' residwu ta' pestiċidi fi jew fuq ikel u għalf li joriġina minn pjanti u annimali u jemenda d-Direttiva tal-Kunsill 91/414/KEE (1), u b’mod partikolari l-Artikolu 14(1)(a) tiegħu,
Billi:
(1)
Għall-abamektina, l-aċetamiprid, il-fenessammid, il-piraklostrobina, it-tijakloprid u t-triflossistrobina ġew stabbiliti livelli massimi ta’ residwu (LMR) fl-Anness II u fil-Parti B tal-Anness III tar-Regolament (KE) Nru 396/2005. Għaċ-ċiprodinil, id-difenokonażol, id-dimetomorf, il-prokwinażid, il-protijokonażol, l-ispirotetramat, u t-tijametossam, ġew stabbiliti l-LMR fil-Parti A tal-Anness III tar-Regolament (KE) Nru 396/2005.
(2)
Fil-kuntest ta’ proċedura, skont id-Direttiva tal-Kunsill 91/414/KEE tal-15 ta’ Lulju 1991 li tikkonċerna t-tqegħid fis-suq ta’ prodotti għall-protezzjoni tal-pjanti (2), għall-awtorizzazzjoni tal-użu ta’ prodott għall-ħarsien tal-pjanti li fih is-sustanza attiva fenessammid fuq il-basal, saret applikazzjoni skont l-Artikolu 6(1) tar-Regolament (KE) Nru 396/2005 għal emenda tal-LRM eżistenti.
(3)
Fir-rigward tal-abamektina, applikazzjoni bħal din saret għall-użu fuq il-berquq u l-ħawħ. Fir-rigward tal-aċetamiprid, applikazzjoni bħal din saret għall-użu fuq il-krexxun u l-mustarda ħamra. Fir-rigward taċ-ċiprodinil, applikazzjoni bħal din saret għall-użu fuq l-għazz frisk. Fir-rigward tad-difenokonażol, applikazzjoni bħal din saret għall-użu fuq il-bżar u l-brunġiel. Fir-rigward tad-difenokonażol, applikazzjoni bħal din saret għall-użu fit-tewm, il-basal, ix-shallots, il-brunġiel u l-qaqoċċ. Fir-rigward tal-prokwinażid, applikazzjoni bħal din saret għall-użu fuq il-frawli. Fir-rigward tal-protijokonażol, applikazzjoni bħal din saret għall-użu fuq bosta ħxejjex bl-għeruq. Fir-rigward tal-piraklostrobina, applikazzjoni bħal din saret għall-użu fuq it-tadam, il-brunġiel, il-qaqoċċ u l-karfus. Fir-rigward tal-ispirotetramat, applikazzjoni bħal din saret għall-użu f’bosta uċuħ tar-raba’ barra l-Unjoni Ewropea. Fir-rigward tat-tijakloprid, applikazzjoni bħal din saret għall-użu fuq iż-żerriegħa tal-qoton, u l-bajtar. Fir-rigward tat-tijametossam, applikazzjoni bħal din saret għall-użu fuq il-frawli, u l-fażola (bil-miżwed). Fir-rigward tat-triflossistrobina, applikazzjoni bħal din saret għall-użu fuq brassica bil-weraq.
(4)
Dwar it-triflossistrobina, l-Awtorità Ewropea dwar is-Sigurtà fl-Ikel, li minn hawn ’il quddiem tissejjaħ “l-Awtorità” irrevediet mhux biss l-użu fuq il-brassica bil-weraq iżda anki l-istudji dwar l-għalf tal-annimali u kkonkludiet li huwa meħtieġ li jiġu stabbiliti LMR għal prodotti li joriġinaw mill-annimali b’definizzjoni emendata tar-residwu fil-limitu tad-determinazzjoni għal skopijiet ta’ infurzar.
(5)
Skont l-Artikolu 8 tar-Regolament (KE) Nru 396/2005, dawn l-applikazzjonijiet ġew vvalutati mill-Istati Membri kkonċernati u r-rapporti ta’ valutazzjoni tressqu lill-Kummissjoni.
(6)
L-Awtorità, ivvalutat l-applikazzjonijiet u r-rapporti ta' valutazzjoni, u eżaminat b'mod partikolari r-riskji għall-konsumatur u, fejn rilevanti, għall-annimali u tat opinjonijiet motivati dwar il-LMR proposti (3). Hi għaddiet dawn l-opinjonijiet lill-Kummissjoni u lill-Istati Membri u għamlithom disponibbli għall-pubbliku.
(7)
L-Awtorità kkonkludiet, fl-opinjonijiet motivati tagħha, li r-rekwiżiti kollha fir-rigward tad-dejta ġew sodisfatti u li l-emendi għal-LMR kif ġew rakkomandati mill-Awtorità kienu aċċettabbli fir-rigward tas-sikurezza tal-konsumatur fuq il-bażi ta' valutazzjoni tal-esponiment tal-konsumatur għal 27 grupp speċifiku ta' konsumaturi Ewropej. Hija qieset l-aktar informazzjoni reċenti dwar il-karatteristiċi tossikoloġiċi tas-sustanzi. La l-esponiment tul il-ħajja għal dawn is-sustanzi minħabba l-konsum tal-prodotti kollha tal-ikel li jista' jkun fihom dawn is-sustanzi, u lanqas l-esponiment fuq medda qasira ta' żmien minħabba konsum estrem tal-prodotti tar-raba’ rilevanti ma wrew li hemm riskju li l-konsum aċċetabbli ta' kuljum (DAK) jew li d-doża ta’ referenza akuta (DRA) inqabżu.
(8)
Skont l-opinjonijiet motivati u l-istqarrija tal-Awtorità u b’kunsiderazzjoni għall-fatturi rilevanti għas-suġġett inkonsiderazzjoni, il-modifiki xierqa għal-LMR jissodisfaw ir-rekwiżiti tal-Artikolu 14(2)(a) tar-Regolament (KE) Nru 396/2005.
(9)
Għaldaqstant, l-Annessi II u III tar-Regolament (KE) Nru 396/2005 għandhom jiġu emendati skont dan.
(10)
Il-miżuri stipulati f'dan ir-Regolament huma skont l-opinjoni tal-Kumitat Permanenti dwar il-Katina Alimentari u s-Saħħa tal-Annimali u la l-Parlament Ewropew u lanqas il-Kunsill ma opponewhom,
ADOTTAT DAN IR-REGOLAMENT:
Artikolu 1
L-Annessi II u III tar-Regolament (KE) Nru 396/2005 huma emendati skont l-Anness għal dan ir-Regolament.
Artikolu 2
Dan ir-Regolament għandu jidħol fis-seħħ fil-jum ta’ wara l-pubblikazzjoni tiegħu f'Il-Ġurnal Uffiċjali tal-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, l-24 ta’ Mejju 2011.

Metadata:
Eurovoc Level 1 Categories: 100158
100149
100157
100156
Eurovoc Level 2 Categories: 100261
100257
100254
100215
100249
100250
Eurovoc Level 3 Categories: 2723
2735
1277
3641
2014
2737
1268
All Eurovoc Categories: 1277
1590
2723
2735
2737
3646
5227
6569